b'\n_START_ARTICLE_\nStudentsamskipnaden i Oslo og Akershus\n_START_SECTION_\nStudentstyring\n_START_PARAGRAPH_\nSiO ledes av et hovedstyre, som blant annet fastsetter semesteravgiften og hvilke tilbud samskipnaden skal tilby studentene. Hovedstyret er det \xc3\xb8verste organet i SiO og flertallet i styret best\xc3\xa5r av studentrepresentanter som velges av Velferdstinget i Oslo og Akershus, der alle studentdemokratiene ved de tilknyttede l\xc3\xa6restedene er representert. I tillegg best\xc3\xa5r styret av representanter fra utdanningsinstitusjonene og de ansatte i studentsamskipnaden._NEWLINE_Velferdstinget vedtar hvert \xc3\xa5r budsjettprioriteringer for SiO, som legger f\xc3\xb8ringer p\xc3\xa5 hva SiOs hovedstyre vedtar i sitt endelige budsjett. Dessuten er det Velferdstinget som velger studentrepresentanter i alle delstyrene i SiO, slik som styret for Studentkaf\xc3\xa9ene, SiOs boligstyre osv.\n_START_SECTION_\nTilbud\n_START_PARAGRAPH_\nSiO tilbyr en rekke tjenester for studentene som har betalt semesteravgiften (67.000 studenter), blant annet nesten 9000 studenthybler og leiligheter, fem treningssentre, kaf\xc3\xa9er og kaffebarer, helsetjeneste, r\xc3\xa5dgivningstjeneste, karriereveiledning, barnehage og tilrettelegging for studentaktiviteter. Tilbudene har som m\xc3\xa5l \xc3\xa5 bidra til et bedre studentliv, studiemestring og prestasjon.'